钦定古今图书集成/理学汇编/字学典/第149卷 > 《储泳祛疑说》 > 《墨说》
## 钦定古今图书集成/理学汇编/字学典/第149卷 > 《储泳祛疑说》 > 《墨说》

制墨之法，取烟不过欲其轻远，而水之重轻，胶之分
两，随时增减，大概不甚相远。世人往往入他药以助
其黑色，发其光焰，不知天下至黑，何以加于油烟？入
药一分，减色一分耳。惟当事治胶法，“煎胶之次，恐其
滞也，有药以醒之；恐其烈也，有药以败之。故药去而
性存，胶成而体不杂。胶烟之外，不用一药，此墨之所
谓胶法也。夫烟之所以黑者，捣练之功也。今之制墨
者，以手搜剂，缓则燥裂，一再蒸之，已失其性，况敢捣
练千杵耶？得制胶之法，又能缓胶之性，则入铁石臼
中，捣一二千下，胶性如饴，惟意所适，然后作铤。出烟
之黑色，发烟之光焰，未有过于此者。区区秦皮紫草
之类，适为胶法累耳。”雅意文房者，不可不知此理。